એ સવારે પાંચ વાગ્યે, હોસ્પિટલની દિવાલો પાસે ટ્રકો ઊભી રહેવાના અવાજથી વિટ સ્ટોવ્ઝ સ્ટ્રીટના પોતાના કમરામાં ડૉ. એચ, જાગી ગયા. બારીમાંથી નીચે જોતાં, નદી પાસે જર્મન કમાન્ડોને એકઠા થતા જોયા, કે તરત જ તેઓ સમજી ગયા, કે વસાહતની અંદર આજે નક્કી કંઈક નક્કર કાર્યવાહી થવાની! તેઓ સીધા જ હોસ્પિટલમાં ધસી ગયા. ડૉ. બી અને અન્ય નર્સિંગ સ્ટાફને એમણે પહેલેથી જ કામ પર ચડી ગયેલા જોયા. શક્ય એટલા વધારે દરદીઓને તેમના સંબંધીઓ કે મિત્રોની મદદ વડે નીચે ખસેડવાનું તેમણે શરૂ પણ કરી દીધું હતું. ચાર દરદીઓ સિવાયના બધાને તેમણે હોસ્પિટલમાંથી રવાના કરી દીધા પછી, ડૉ. બીએ નર્સોને પણ ત્યાંથી ચાલ્યા જવાનું કહ્યું. સીનિયર નર્સ સિવાય બધાંએ તેમના આદેશનું પાલન કર્યું. આ ઉજ્જડ હોસ્પિટલમાં હવે સીનિયર નર્સ, ડૉ. બી અને ડૉ. એચ, આટલાં જ લોકો એ ચાર દરદીઓની સાથે રહ્યાં!